Roverarrangement 9. november,
2023-11-09 18:00 - 20:30 (Europe/Oslo) | Metodistkirken på Grünerløkka, Thorvald Meyers gate 56a, OSLO, 0555
Vi i roverombudet inviterer alle roverne i Oslospeiderne til en sosial roveraften med brettspill, kahoot og pizza, torsdag 9. november fra kl. 18:00-20:30.
Påmelding sendes til kontor@oslospeiderne.no innen 07. november. Dersom allergier eller diett så må dette oppgis i påmeldingen.
Ved spørsmål vedrørende arrangementet eller noe annet, ta kontakt med Kasper på telefon: 46 63 28 66 eller Anine på telefon: 48 03 44 64.
Sted: Metodistkirken på Grünerløkka, inngang i bakgården mellom kirken og Rebel. Thorvald Meyers gate 56a 0552 Oslo
Pris: Arrangementet er gratis og gjelder for alle rovere i Oslo født 2007 eller tidligere.

Halvårsmøte mandag 20 november kl. 18:00
2023-11-20 18:00 - 21:00 | Årvoll gård, Årvollveien 35, OSLO, Årvoll, 0590
Til kretstingets representanter – alle speidere over 12 år!
Det innkalles til Oslospeidernes ordinære halvårsmøte mandag 20. november 2023 klokken 18:00.
Oppmøte: Våningshuset på Årvoll gård, Årvollveien 35, 0590 Oslo.
Alle medlemmer over 12 år inviteres til å delta. Dørene åpner 17:45.
Påmelding ønskes mottatt til kontor@oslospeiderne.no senest 13. november.
Det blir boller og brus ved starten av møtet. Allergier og matpreferanser må sendes med påmeldingen.
Komplette sakspapirer sendes ut til alle gruppeledere pr. epost og alle medlemmer over 12 år med registrert e-postadresse senest 14 dager før møtet.
Sakspapirer kan du laste ned her!
Vedlagt finner dere vedtekter for Oslospeiderne som er oppe som en sak.

Iver Aage Iversen
Kretsleder for Oslospeiderne

Nissefest for Flokk mandag 4. desember
2023-12-04 18:00 - 19:30 | Vålerenga kirke, Hjaltlandsgata 3, OSLO, 0658
Nissefest for småspeiderne
Vi inviterer småspeiderne til årets nissefest. Den 4. desember kl. 18:00-19:30 fyrer vi opp bålpanna og vi serverer julete nissegrøt i parken utenfor Vålerenga kirke. Ta på varme klær (gjerne også en nisselue!) og noe å sitte på og bli med oss på en hyggelig førjulskveld hvor dere alle er velkomne.
Påmelding ti kretskontoret kontor@oslospeiderne.no innen 24. november.
Se invitasjonen her!
Hilsen fra arrangørgruppene 17. Oslo, Oslo FA 3. korps, Grünerløkka MS og 1. Vålerenga

Ekstraordinært kretsting 24. januar
2024-01-24 18:00 - 21:00
Til kretstingets representanter – alle speidere over 12 år!
Oslospeiderne innkaller til ekstraordinært kretsting onsdag 24. januar 2024 klokken 18:00.
Oppmøte: Kjelsåsspeidernes hus, Grefsenkollveien 8D, 0490 Oslo.
Alle medlemmer over 12 år inviteres til å delta. Dørene åpner 17:45.
Hovedsak er valg av nytt kretsstyre, se mottatt forslag her!
Hvis noen av de som var påmeldt 17. januar IKKE kan komme 24. januar, ber vi de sende en mail om dette til:
kontor@oslospeiderne.no innen 22. januar.

Iver Aage Iversen
Kretsleder for Oslospeiderne

Årsmøte mandag 11. mars
2024-03-11 18:00 - 21:00
Til kretstingets representanter – alle speidere over 12 år!
Det innkalles til ordinært årsmøte for Oslospeiderne mandag 11. mars 2023 klokken 18.00.
Oppmøte: Auditoriet på Ruseløkka skole, Løkkeveien 15, 0253 Oslo.
Alle medlemmer over 12 år inviteres til å delta.
Påmelding ønskes mottatt til kontor@oslospeiderne.no senest 7. mars.
Fullstendige sakspapirer kan lastes ned her!
Vi henstiller alle til å ha sakspapirene tilgjengelig på møtet.

Simen Halderaker Husby
Kretsleder for Oslospeiderne

Pefftreff onsdag 13. mars,
2024-03-13 18:00 - 20:00
17. Oslo Kampianerne og 41. Longship Group Oslo Ullevål inviterer på vegne av Oslospeiderne krets alle peffer og asser til sosialt pefftreff.
Alle patruljeførere og -assistenter i Oslospeiderene er invitert til en hovedsakelig sosial samling, med litt «faglig påfyll». Vi håper å se så mange som mulig!
Oppmøte klokken 18.00, utenfor Nydalen T
Avsluttes klokken 20.00, ved Grefsen skole
Deltakeravgift er kr 50 pr speider.
Vi ønsker at betalingen skal skje gruppevis på Vipps til kretsen – nummer #772471.
Velg kategori «arrangement» og merk betalingen med gruppenavn.
Påmelding er på min.speiding. https://min.speiding.no/activities/view/3995
Påmeldingsfrist er 6. mars.

Ridderturnering 20-21 april
2024-04-20 14:00 - 2024-04-21 11:30 | Krakosseter, Rauerskauveien 290, Slattum, 1480, Norge
Oslospeiderne inviterer til Ridderturnering for alle småspeidere 20.-21.april. Da blir det tevling i matlaging, speiderferdigheter, naturkjennskap, miljøkunnskap og mye mer. Vi skal grille, ha leirbål og knytte nye vennskapsbånd. Man tar med egen mat. Det blir overnatting på flatseng inne i hyttene.
Ridderturneringen er en årlig konkurranse mellom flokkene i speidergruppene i Oslo. Konkurransen arrangeres som en rundløype med poster som kullene må løse. Postene har typiske speidertemaer både teoretiske og praktiske, så her er det muligheter for alle å få til noe. Konkurransen avsluttes med kåring av en vinner som får overrekt vandretrofeet som er en Ridderlanse.
Tid: lørdag 20. april kl. 1400 – søndag 21. april kl. 11.30
Sted: Krakosseter, Rauerskauveien 290, Slattum
Krakos er kretsens hyttetun som består av 4 hytter med sengeplass til 20-25 stk. Vi må nok regne med å være flere enn det. Noen må derfor overnatte i stua/oppholdsrommet. Om det er forhold for det, er det mulig å sove i telt utendørs. Om telt er aktuelt, tar gruppene med egne telt.
Vi starter lørdag kl 14. Om noen vil starte med lunch på Krakos, kan man gjerne komme tidligere. Ridderløypa starter kl 1430. Vi avslutter med premieutdeling på søndag kl 11 og er ferdig å dra ca kl 1130.
Alle grupper/flokker må ta med et stormkjøkken (på gass) pr patrulje. Man må også ha med førstehjelpsutstyr.
Speiderne må ha med liggeunderlag, sovepose, klær, tannbørste etc. Man må også ha eget bestikk, tallerken og mat med. Beregne 2-3 brødmåltid. Ta også med pølser eller annet til å grille lørdag ettermiddag. Man kan evt velge å ha felles mat for sin flokk.
Se invitasjonen her!
Påmelding skjer ved å fylle ut dette skjemaet:
http://tinyurl.com/Ridder2024 innen 3.april
Vel møtt!
Hilsen 1.Vålerenga, Grünerløkka MS, 17.Oslo og Oslo FA 3.korps

AVLYST - Patruljeførerkurs 2 - Peff2 26-28 april
2024-04-26 17:00 - 2024-04-28 15:00
Grunnet for få påmeldte må dessverre Peff2 kurset 26-28 april avlyses!
Peff 2 er et vandrekurs der patruljene skal forflytte seg og etablere leir i skogen. Vi går til sammen ca 15-20 km. Deltakerne blir satt sammen i patruljer på tvers av grupper og alder. Det er viktig at alle deltakerne er forberedt på at de kan komme i patruljer der alle er ukjente.
Deltakerne skal gå patruljevis, så det er viktig å kle seg for forholdene og pakke i sekk. Husk notatbok og penn/blyant.
I tillegg må deltakerne ha med overnattingsutstyr for en natt på hytte og en natt ute. Vi skal være mye ute, så ta med klær for alle forhold. Deltakerne kan bli bedt om å ha med noe patruljeutstyr, slik som stormkjøkken, haikeduk osv.
Ta med pålegg og brød til eget bruk ca 4 måltider. Vi stiller med varmmat.
Oppmøte på parkeringsplass ved Sandbakken fredag klokken 19:00 og henting på parkeringsplassen ved Haraløkka på Bøler søndag klokken 15:30. Det er en forutsetning for å delta at du er med hele helgen.
Påmeldingsfrist er 15. april! Det er en grense på 24 deltakere. Meld dere på her!
For spørsmål ta kontakt med
Kursleder
Asbjørn Aursjø
916 09 152
Kjetil Willander
9156339

Kretskonkurransen 4-5 mai
2024-05-04 10:00 - 2024-05-05 15:00
Invitasjon til kretsbannerkonkurranse 4.-5. mai 2024
På vegne av Oslospeiderne krets av NSF, har kretspatrulje vest gleden av å invitere alle patruljer i Oslospeiderne til årets kretsbannerkonkurranse.
Oppmøte og avslutning blir på Skytterkollen, og arrangementet vil avholdes i området rundt Brunkollen. Overnatting vil skje i nærheten av Haslumseter kapell.
Vi starter klokken 10.00 på Skytterkollen lørdag, og avslutter samme sted søndag klokken 15.00.
Innsjekk starter klokken 09.30 og stenger klokken 10.00.
Mer info vil komme på mail til påmeldte grupper når det nærmer seg, og legges ut på arrangementet på nettsiden.
Vi gjør oppmerksom på at alle grupper som deltar må stille med minst én leder til å bidra med arrangementet – postmannskap e.l. Alle rovere og ledere over 15 år må ha vist gyldig politiattest for å kunne delta på arrangementet. Alle deltagende ledere kan overnatte inne.
Konkurransen vil, ettersom reglementet krever, inneholde minst seks poster, hvorav pionering, orientering og førstehjelp skal være tre av dem. Kretskonkurransen består av to delkonkurranser; henholdsvis patruljekonkurranse og troppskonkurranse. Kretsens banner og pokal utdeles til den patrulje som vinner konkurransen, og kretsens flagg deles ut til den tropp som har best resultat. De fire beste patruljene i kretskonkurransen går videre til NM i speiding, som er helgen 7. – 9. juni i Halden.
Påmeldingen er nå åpnet, og påmeldingsfrist er 25. april. Du finner påmeldingen i min.speiding: https://min.speiding.no/activities/view/4054
NB: Husk å legge speiderne inn i patruljene sine under fanen «patrulje».
Siste informasjon om arrangementet kan dere finne her!
Hvis dere lurer på noe med påmeldingen/min.speiding, ta kontakt med Simen.

Gruppeledersamling 13. mai
2024-05-13 18:00 - 21:00 | Ung Org, Møllergata 3D, OSLO, 0179, Norge
Invitasjon til gruppeledersamling 13. mai 2024
Kjære gruppe- og enhetsledere
Kretsstyret ønsker å invitere alle gruppeledere i Oslospeiderne til en sosial samling der flere
interessante temaer står på dagens agenda:
1. Orienteringssaker:
a. Kort presentasjon av kretsstyret og repetisjon av deres roller
b. Revidert terminliste med noen endringer
i. Informasjon om høstens arrangementer
ii. Informasjon om Roverway 2024
c. Informasjon og status på Frilager
d. Kort om speiderhyttene
2. Foredrag/kurs i Min Speiding
a. Vi jobber med NSF for å få på plass et mini-kurs i bruk av Min Speiding.
i. Vi starter med det mest grunnleggende og holder nye kurs senere.
ii. Vi holder kurs, hjelper til og er ekspertisehjelp ved spørsmål
3. Diskusjonssaker
a. Diskusjon om hvilke(n) type kommunikasjon som er mest egnet
i. Informasjon fra kretsstyret til Speidergruppene
ii. Mail, Nettsider, Facebook, Instagram, Nyhetsbrev, Annet
Det vil bli servert litt mat, eventuelle allergier opplyses ved påmelding.
Tid : Mandag 13. mai kl. 18.00-21.00
Sted : Ung Org sine lokaler i Møllergata 3D
Påmeldingsfrist: Innen torsdag 9. mai på mail til kontor@oslospeiderne.no
Speiderhilsen
Kretsleder Simen Halderaker Husby

AVLYST - Trinn 2, våren 2024
2024-05-24 19:00 - 2024-05-26 15:00
Ledertrenerpatruljen har informert om at Trinn 2 kurset dessverre må avlyses grunnet at ingen er tilgjengelig som stab denne helgen.
AVLYST!
Dato: 24.-26. mai 2023
Sted og oppmøte: Kommer så snart det er klart!
Oppmøtetid kl. 19:00 fredag, ferdig kl. 15:00 søndag.
Kurset består av fire moduler:
• Enhetsarbeid
• Situasjonsledelse
• Planlegging i egen enhet
• Planlegging i praksis
Dette er et kurs om speiding i praksis. Alle vil ha et utbytte av dette – uansett om man er erfaren eller uerfaren speiderleder. I tillegg får man møte andre nye speiderledere. Man skal helst ha gjennomført Trinn 1 før dette kurset.
For å lese mer om Trinn 2, kan du se her!

Brettspillkveld for rovere
2024-09-02 18:00 - 20:30
Det blir brettspillkveld for rovere 2. september. Det er roverombudet som arrangerer kvelden. Roverombudet består nå av Erlend Simensen og Kjersti Aurora Schrøder Holmen fra 17. Oslo Kampianerne i tillegg til Andrea Drangert-Hveding og Mathias Fernandez Ravn fra Longship group, 41. Oslo Ullevål.
Mer informasjon om arrangementet kommer så fort dette er klart!

AVLYST - Peffkurs 1, 13-15 september
2024-09-13 17:00 - 2024-09-15 16:00
Patruljeførerkurs Peff 1, 13-15 september 2024 må dessverre avlyses.
Det er flere årsaker til at kurset avlyses. Blant annet har Kjetil Willander meddelt at han slutter som leder for ledertrenerne. Han slutter ikke som ledertrener i seg selv. Mer informasjon samt planer og forslag på kurs fremover vil bli sendt ut når kretsstyret i samarbeid med ledertrenerpatruljen forhåpentligvis har funnet løsninger på situasjonen.

Hyttetur for rovere
2024-09-14 17:00 - 2024-09-15 16:00
Det blir hyttetur for rovere 14-15. september. Det er roverombudet som arrangerer turen. Roverombudet består nå av Erlend Simensen og Kjersti Aurora Schrøder Holmen fra 17. Oslo Kampianerne i tillegg til Andrea Drangert-Hveding og Mathias Fernandez Ravn fra Longship group, 41. Oslo Ullevål.
Mer informasjon om arrangementet kommer så fort dette er klart!

Oslospeidernes 20 års jubileum
2024-09-21 13:00 - 17:00
Oslospeiderne 20 år – En morsom og sosial samling
Velkommen til en sosial samling på Isdammen med leker, quiz, grilling og litt planlegging for et større jubileumsarrangement neste år. Dette blir gøy 🙂
Arrangementet er for tropp og oppover.
Sted og tid:
Isdammen 21. september fra kl. 13:00 til 17:00
Adresse: Isdammen, Årvollveien 35, 0590 Oslo
Aktiviteter:

Oslospeiderne quiz

Hvor mye kjenner du til historien til kretsen?

Historier

Kretsstyret inviterer noen til å fortelle litt om historien. Kanskje får vi noen morsomme historier og kanskje vi kan lære litt mer om før versus nå.

Workshop

Oslospeiderne planlegger et byrebusløp i 2025 og ønsker DINE ideer og innspill til hvordan det kan bli en morsom dag!

Leker

Det vil være ulike leker som både unge og eldre deltakere kan være med på.

Bevertning:

På Isdammen er det flere godkjente bålplasser samt grill

Kretsen stiller med oppvarmede griller, tilbehør pluss saft og kaffe.
Alle bes ta med hva de ønsker å grille selv.

Trinn 0, dag 1 - Lederstart del 1
2024-10-10 18:00 - 20:00
Lederstart er det første kurset i grunntreningen. Rammene rundt dette kurset er todelt. Vi møtes på kurskvelden for å bli kjent med speidingen i Norge og organisasjonen til Norges Speiderforbund. Introkurset – dette er et kurs du gjennomfører selv ved å lese heftene «Velkommen som leder» og «Speidermetoden».
Benytt deg gjerne av dette elektroniske opplegget for egenlæring til introkurset og benytt gjerne e-læringskurset i Motimate.
Andre kurskveld er lagt til Donsaften i Østmarka der vi deltar på minneseremonien til stiftelsen av speidingen i Norge ved Donsbautaen på Hauktjern. Der gir deltakerne sitt speiderløfte på nytt og vi tar deltakerne opp som ledere i Oslospeiderne. Donsaften arrangeres i år 17. oktober. Du kan lese om arrangementet her!
Påmelding er nå åpen, meld dere på her!
Eventuelle spørsmål kan rettes til: simen@oslospeiderne.no

Speiderhytteturen 12-13 oktober
2024-10-12 10:00 - 2024-10-13 15:00
Speiderhytteturen er to dager hvor alle som vil ut på tur kan besøke speiderhyttene som er med på kartet. På hyttene kan du slå av en koselig leirbålsprat, få speidermerket for hytta og drikke en kopp kaffe. Noen rusler en dagstur, mange speiderpatruljer bruker to dager og overnatter på veien, mens andre (noen få) tar på løpeskoene på og beiner av gårde. Å besøke hyttene er gratis. Alle er velkomne, med eller uten kjennskap til speideren!
Les mer på https://www.speiderhytteturen.no/

AVLYST - Donsaften og Trinn 0 – Lederstart del 2, ledersamtalen
2024-10-17 18:00 - 21:00
Donsaften er en hyggelig samling i skogen i høstmørket. Dette er en tradisjon fra gamle Østmarka krets. Vi ønsker velkommen alle gamle og nye ledere/rovere i Oslospeiderne til en tradisjonsrik opplevelse i Østmarka, til bål, varmt drikke og gode speiderhistorier. Donsaften er kvelden lederne i Oslospeiderne markerer stiftelsen av 1. Christiania tropp og hedrer Christian Dons. Denne kvelden blir også brukt til å ta opp nye ledere, og til å dele ut hederstegn. Alle er velkommen til å delta, man behøver ikke å være en del av introkurset eller ny leder for å delta. Påmelding og spørsmål for alle andre som ikke er del av introkurset kan rettes til: simen@oslospeiderne.no
Når og hvor møter man opp?
Ledersamtalen med påfølgende signering av Lederavtale skjer i forbindelse med Donsaften oppe ved Sarabråten i Østmarka. Oppmøte er 18:30 på Østmarksetra Utfartsparkering ved Ulsrudvann, rett nedenfor Østmarksetra. Felles gange opp til Sarabråten.
Ledersamtalen – dette er en samtale som du skal ha med representant fra kretsen (i noen tilfeller gruppa) hvor du kan få mer innsikt i hva det vil si å være speiderleder i Norges Speiderforbund. I etterkant av samtalen signerer du en lederavtale og blir en godkjent leder i Norges Speiderforbund. Lederavtalen er en avtale mellom lederen og Norges Speiderforbund som bekrefter deres gjensidige forpliktelser og rettigheter ovenfor hverandre. Det er viktig at inngått lederavtale registreres i medlemssystemet, siden den er starten på din lederutdanning. Ved kursets avslutning vil deltakeren motta sitt Lederstart-merke for vel gjennomført kurs. Merket skal sitte på høyre overarm under skulderklaffen.
Ta med
Noe å sitte på og en termos med noe varmt å drikke. Kle deg etter været og ha med hodelykt. Ta gjerne med et par vedkubber til leirbålet om du har anledning.

AVLYST - Trinn 3 kurs 18-20 oktober
2024-10-18 17:00 - 2024-10-20 16:00
Trinn 3 kurset 18-20 oktober 2024 må dessverre avlyses.
Det er flere årsaker til at kurset avlyses. Blant annet har Kjetil Willander meddelt at han slutter som leder for ledertrenerne. Han slutter ikke som ledertrener i seg selv. Mer informasjon samt planer og forslag på kurs fremover vil bli sendt ut når kretsstyret i samarbeid med ledertrenerpatruljen forhåpentligvis har funnet løsninger på situasjonen.

Halloween for rovere 29. oktober
2024-10-29 17:00 - 21:30
Det blir Halloween for rovere 29. oktober. Det er roverombudet som arrangerer kvelden. Roverombudet består nå av Erlend Simensen og Kjersti Aurora Schrøder Holmen fra 17. Oslo Kampianerne i tillegg til Andrea Drangert-Hveding og Mathias Fernandez Ravn fra Longship group, 41. Oslo Ullevål.
Mer informasjon om arrangementet kommer så fort dette er klart!

Halvårsmøte 21. november
2024-11-21 18:00 - 21:00
Det innkalles til Oslospeidernes ordinære halvårsmøte torsdag 21. november 2023 klokken 18:00.
Oppmøte: Ruseløkka skole, Løkkeveien 15, 0253 Oslo
Alle medlemmer over 12 år inviteres til å delta. Dørene åpner 17:45.
Påmelding ønskes mottatt til kontor@oslospeiderne.no senest 15. november.
Du kan også melde deg på ved å sende sms til: 930 40 683
På halvårsmøtet vedtar kretstinget terminliste og budsjett for 2025. I tillegg til dette vil det være en del andre saker, orienteringssaker og eventuelt.
Det skal velges to nye kretsstyremedlemmer for 2 år, da 2 medlemmer har forsvunnet grunnet skole og jobb.
Endelig saksliste finner dere her!

Nissefest for flokk 2. desember
2024-12-02 18:00 - 19:30
Tradisjon tro så blir det Nissefest for flokken.
Ta på nisselua og møt opp ved i innkjøringen til Årvoll skole, Bård skolemesters vei 1
Mandag 2. desember kl. 18:00
Avslutning på Årvoll gård ca kl. 19:30
Årvollveien 35
Lurt å ha med: Lommelykt, sitteunderlag og nisselue. Husk å kle dere etter været
Det blir fakler, gang rundt juletreet og servering av grøt og saft.
De som ikke tåler vanlig grøt må gi beskjed ved påmelding.
Påmelding innen torsdag 28. november til ingvild.iversen@online.no med antall barn/voksne fra hver gruppe og evt. allergi, samt kontaktperson.

Speiderhilsen Kretspatrulje øst

Julebaking for rovere 9. desember
2024-12-09 17:00 - 20:00
Det blir julebaking for rovere 9. desember. Det er roverombudet som arrangerer kvelden. Roverombudet består nå av Erlend Simensen og Kjersti Aurora Schrøder Holmen fra 17. Oslo Kampianerne i tillegg til Andrea Drangert-Hveding og Mathias Fernandez Ravn fra Longship group, 41. Oslo Ullevål.
Mer informasjon om arrangementet kommer så fort dette er klart!

Hele Norge båler, 18. januar
2025-01-18 12:00 - 15:00 | Sognsvann, Sognsveien 235, OSLO, 0863
Tid og sted:Lørdag 18. januar 2025 kl. 12.00 – 15.00
Oppmøte:Vi møtes ved t-banen på Sognsvann kl.12.00.
Påmelding eller bare møt opp:Send gjerne en epost til kontor@oslospeiderne.no om speidergruppen deres blir med til Sognsvann (så vi vet om vi skal vente på dere før vi går til bålet). Hvis dere ønsker å ta det på sparket, så er det også mulig. Møt opp på Sognsvann, men husk å ta med det dere trenger (se under).

2025 er friluftslivets år og vi starter året med arrangementet «Hele Norge båler» som er 18. januar. Norsk Friluftsliv arrangerer et opplegg på Sognsvann som kretsen tenker å delta på. Vi oppfordrer alle som ikke skal ha eget arrangement til å delta sammen med oss. Arrangementet starter kl. 12:00 og avsluttes kl. 15:00. Arrangementet er gratis og åpent for alle.
Det vil være bålplasser slik at dere som kommer kan grille pinnebrød, pølser eller noe annet godt. Man må ta med det man vil grille og drikke selv. Kom gjerne i speiderskjorte, speiderskjerf og/eller leirbålskappe om man har. Slik får vi vist oss frem litt til andre som kommer. Husk å kle dere etter været og ta med sitteunderlag. Det er toaletter tilgjengelig, inkludert HC-toaletter. Det er også bord og benker i nærheten.
Send oss en e-post til: kontor@oslospeiderne.no om dere blir med til Sognsvann».
Dere kan følge med på hovedarrangementet og eventuelle oppdateringer her!
Følgende speidergrupper har til nå meldt seg på Oslospeidernes arrangement: 1. Haugerud, Manglerud, 1. Nordstrand og Longship Group. Hvis dere ønsker å ta det på sparket, så er det bare å møte opp, men husk å ta med det dere trenger (se over).
Andre speidergrupper i Oslospeiderne skal også ha egne «Hele Norge Båler» arrangement. Se oversikt her:

Bøler speidergruppe og Hele Norge båler. Skal foretå ved Ulsrudvannet. Se arrangementsinformasjon her: https://www.facebook.com/events/1801409423596638/
Hauketo Prinsdal Speidergruppe og Hele Prinsdal båler! Skal foregå ved Prinsdal. Se arrangementsinformasjon her: https://www.facebook.com/events/530293776664117/
7. Oslo speidergruppe arrangerer «Isdammen båler». Se arrangementsinformasjon her: https://friluftslivetsar.no/events/isdammen-b%C3%A5ler

Ellers så arrangerer vår medlemsorganisasjon Oslo Omland Friluftsråd «Hele Norge båler ved Frogneseteren Friluftssenter». Se arrangementsinformasjon her: https://www.facebook.com/events/927661985969291/
Vi anbefaler alle speidergrupper til å delta på et av disse arrangementene. Man kan også delta på «Hele Norge Båler» arrangementer i regi av andre organisasjoner.
Se oversikt over arrangementene i Oslo her!

Kick-off møte for jubileumsarrangementet 30. januar,
2025-01-30 18:00 - 19:00 | Ung Org, Møllergata 3D, OSLO, 0179, Norge
Vi ønsker å invitere til et uforpliktende møte for å starte planlegging av jubileumsarrangement 24. mai. Vi er allerede flere som jobber med det, men ønsker velkommen til flere som vil bidra med stort og smått. Brenner du for noe spesielt du vil vise frem, eller bli bedre på? Kan du bidra til noe av dette for eksempel:

arrangere en post
ha aktiviteter for småspeidere
ta bilder
organisere mat
beredskap

Vi ønsker velkommen til ledere, rovere, patruljeførere og speidere til:
UngOrg, Møllergata 3d, kl. 18:00-19:00, 30. januar.
Vi har lokalet ut over kvelden hvis noen har mange ideer og ønsker å bli enda lenger 🙂

Årsmøte Oslospeiderne 20. mars
2025-03-20 18:00 - 21:00
Til kretstingets representanter – alle speidere over 12 år!
Det innkalles herved til ordinært årsmøte for Oslospeiderne torsdag 20. mars 2024 klokken 18.00.
Oppmøte: Auditoriet på Ruseløkka skole, Løkkeveien 15, 0253 Oslo.
Alle medlemmer over 12 år inviteres til å delta.
Påmelding ønskes mottatt til kontor@oslospeiderne.no senest 13. mars.
Vi henstiller alle til å ha sakspapirene tilgjengelig på møtet, disse kan lastes ned her!

Simen Halderaker Husby
Kretsleder for Oslospeiderne

Trinn 1 kurs på Blåhaug i regi av Follo krets 29-30 mars
2025-03-29 09:00 - 2025-03-30 12:00 | Blåhaug speiderhytte, Blåhaug Speiderhytte, Oslo, Norge
Follo krets arrangerer Trinn 1 på Blåhaug 29-30 mars. Oslospeiderne er sikret tre plasser, men vi kan melde på flere hvis kurset ikke fulltegnes. Det er førstemann til mølla.
Trinn 1: Jeg er beredt er det første kurset i grunntreningen i Norges speiderforbund.
Kurset består av modulene Speiding og ledelse, Speiderprogram og speiderfriluftsliv, Planlegging av speideraktiviteter og Trygge speideraktiviteter.
Kurset passer både for deg som akkurat har blir leder og er fersk i speideren, deg som er rover med lederoppgaver og for deg som har vært leder lenge, men aldri kommet deg på kurs. Variasjon i alder og erfaring gjør kursene bedre og mer spennende, og du er velkommen som du er!
Praktisk info
Dato: 29.-30. mars 2025
Sted: Blåhaug speiderhytte i Østmarka
Kurset har en obligatorisk forkveld, som skjer over internett, onsdag 19.mars kl 19-21.
Alle deltakere får link med invitasjon i forkant. Selve kurset starter lørdag morgen med en rolig frokost kl 9-10
Parkering innerst i Sandbakkveien, 1404 Siggerud
Kommer du med buss ta 550 mot Enebakk fra Oslo Bussterminal kl 8.25 og gå av på Brokkenhus og Følg Sandbakkveien til Blåhaug.
Hva lærer du på Trinn 1 – Jeg er beredt?
Speiding og ledelse: Her får du lære om hvilke forventninger og muligheter du har som speiderleder i Norges speiderforbund. Du får også en innføring i speidingens idé og verdigrunnlag og speidermetoden.
Speiderprogram og speiderfriluftsliv: Her får du en grundig innføring i hvordan speiderprogrammet er bygd opp, og hvorfor vi har et speiderprogram. I tillegg får du lære hvordan vi bruker friluftsliv som ramme og arbeidsmetode i Norges speiderforbund.
Planlegging av speideraktiviteter: Her får du lære hvordan du kan planlegge gode speidermøter med utgangspunkt i speiderprogrammet. Vi gir deg også gode verktøy som du kan bruke i planleggingen av speiderarbeidet.
Trygge speideraktiviteter: Her gir vi deg kompetanse og verktøy til å kunne planlegge trygge og sikre speideraktiviteter og -turer, slik at alle speidere føler seg trygge og inkludert i speideren.
Meld dere på her: https://min.speiding.no/activities/view/4590

Ridderturnering 26-27 april
2025-04-26 12:00 - 2025-04-27 12:00 | Krakosseter, Rauerskauveien 290, Slattum, 1480, Norge
OSLOSPEIDERNE og KRETSPATRULJE Y inviterer til RIDDERTURNERING 2025
Tid: lørdag 26. april kl. 1200 – søndag 27. april kl. 14.00
Sted: Krakosseter
Ridderturneringen er en årlig konkurranse mellom flokkene i speidergruppene i Oslo.
Konkurransen arrangeres som en rundløype med poster som kullene må løse. Postene har
typiske speidertemaer både teoretiske og praktiske, så her er det muligheter for alle å få til
noe. Konkurransen avsluttes med kåring av en vinner som får overrekt vandretrofeet som er
en Ridderlanse.
Alle 4 hyttene på Krakos er bestilt, og vi tror derfor alle som vil, kan sove inne. Dersom det er
noen som planlegger å sove ute, er det gode muligheter for det også.
Ta med: Sovepose, liggeunderlag, toalettsaker/tannbørste, speiderkniv, klesskift, ullklær,
regntøy, kopp, brødmat til 3 måltider, pølser til grilling og lommelykt. Ta med kopp, bestikk
og pølsepinne. Ta med litt godteri til leirbålet om man vil.
Påmelding:
Mail til ingvild.iversen@online.no, merkes med: «Påmelding ridderturnering (gruppens
navn)» Påmelding må inneholde angivelse av ca. antall deltakere og antall kull, samt antall
ledere. Frist for påmelding er 5.april.
Dersom man planlegger å sove ute er det fint om det gis beskjed ved påmelding. Så kan vi ta
hensyns til dette ved fordeling av hyttene.
Alle grupper må regne med å hjelpe til som postmannskap på ridderturneringen.
Med vennlig hilsen Kretspatrulje Y

Kretskonkurranse 10-11 mai
2025-05-10 12:00 - 2025-05-11 12:00
Invitasjon til kretsbannerkonkurransen 10-11 mai 2025
Vårens vakreste speidereventyr!
Kretspatrulje Z med Manglerud, Bøler, 1. Bekkelaget, Grünerløkka MS, 3 korps FA og 17. Oslo i samarbeid med 7. Oslo inviterer til vårens vakreste eventyr i Lillomarka.
Påmelding er nå åpnet i Min.Speiding.no! Mer informasjon om påmelding nederst i mailen. Har du mottatt denne mailen ved en feil og ikke den ansvarlige for kretskonkurransen i din gruppe? Denne mailen er sendt til alle som er registrert som enhetsledere og gruppeledere i Oslospeiderne. Vennligst sjekk med og videresend denne mailen til korrekt person.
Vi møtes ved Solemskogen parkering lørdag 10 mai. Registrering av patruljer og postvakter fra kl 10 til 10.55. Åpning kl 11.
Arrangementet avsluttes ved Vennvassbu – Vennervann søndag 11. mai, kl 13.30. Troppene er selv ansvarlig for å sikre at speiderne kommer trygt tilbake til foreldre og avtalt hentested. Det er ca 1 time å gå fra Vennervann til Solemskogen. Du kan også gå til Ammerud, Tonsenhagen, Movatn eller Snippen. Det er lenger å gå til de andre destinasjonene.
——————————————————–
Patruljeutstyr- pakkeliste:
● Patruljeflagg og troppsbanner – alle må merke leirområdet sitt med patrulje og troppsnavn
● Saks, penn, blyant og papir
● Kniv, sag, øks
● 2 sett førstehjelpsutstyr (et til bruk for skader underveis og et til bruk på førstehjelpspost )
● Kompass og kartmappe
● Utstyr til matlaging + primus, multifuel, stormkjøkken eller lignende – oppvask og hygiene tiltak
● Mat til middag lørdag (Se info i forhåndsoppgaven nedenfor)
● Bossposer til 4 fraksjoner: papir, mat, rest, glass og metall
● Dorull 1-2 stk
● Haugerud tar med pokal og banner
——————————————————–
Forslag til personlig pakkeliste:
Ha på deg ren og gjerne nystrøket speiderskjorte og skjerf – stil og sveis gir poeng
● Gode turstøvler – evt ekstra joggesko til o-løp
● Sovepose og liggeunderlag
● Kopp, fat, bestikk og full vannflaske
● Brødmat til lunsj lørdag, kvelds, frokost og lunsj søndag.
● Ekstra skift – ullundertøy og ullsokker
● Regntøy – sjekk værmeldingen
● Varm genser til kvelden.
● Hodelykt
● Speiderkniv – nyslipt
● Lue, votter, sjal, solbriller, solkrem og solhatt/ speiderhatt
● Sitteunderlag
● Toalettsaker
● Leirbålskappe hvis du har og orker å bære
● Andre ting du trenger?

Felles leder middag ved Vennvassbu lørdag
Ledere/postvakter tar med det de vil grille selv, også stiller vi med griller og tilbehør til grillmaten. Ta med noe å sitte på, kopp og spiseutstyr.
——————————————————–
Forhåndsoppgaver:
Oppgave 1: Forberede primitiv bærekraftig middag
Patruljene får et budsjett på 50 kr per person og skal selv handle inn til middag før konkurransen. Kvittering MÅ medbringes.
Det er ikke tillatt med ferdigtilberedte retter som toro-mat, lapskaus på boks og liknende. Hermetiske tomater, bønner, ris og tørr pasta er greit. Måltidets smak, utseende, pris, hygiene, bærekraft/klimafotavtrykk og samarbeid i patruljen vil evalueres.
For mer inspirasjon:
https://www.framtiden.no/tips/sjekk-hvilken-mat-som-er-best-for-miljoeet
Oppgave 2: Lage leirbålsinnslag
Leirbålsinnlag – lek, sang, sketch eller annen underholdning. Leirbålssjefen velger de 5 beste innslagene (gir ikke poeng, men lønn i himmelen, jubelrop og hederlig omtale)
Oppgave 3: Lek
Ta med en gøy lek som patruljen kan lære bort til andre patruljer. Brukes på leketorget på søndagen mens vi venter på poengutregning. Gir ikke poeng, men lønn i himmelen og godt omdømme.
Oppgave 4: Nye venner
Før Kretskonken eller underveis – finn en vennskapspatrulje i en annen tropp som dere kan samarbeide med frem mot Landsleiren (gir ikke poeng, men nye venner!)
Oppgave 5: Førstehjelp
Sjekk at førstehjelpssettene er oppdatert, har riktig innhold inkludert bandasjer og enkeltmannspakke.
Oppgave 6: Slip kniver og økser
Kretskonkurransen er åpen for alle kretsens patruljer. Vi gleder oss til å samle Oslospeiderne til vennskapelig konkurranse. Her blir det mange muligheter for å treffe nye og gamle speidervenner.
Konkurransen vil ha 7 poster inkludert pioneering, orientering, førstehjelp og hemmelig oppgave.
Kretskonkurransen består av to delkonkurranser; patruljekonkurranse og troppskonkurranse. Vandrepokal deles ut til den patruljen som vinner konkurransen og kretsens banner deles ut til den troppen som får best resultat.
De fire beste patruljene går videre til NM i speiding. 13-15 juni på Nordtangen i Gran.
——————————————————–
Det blir leirbål, så ta med sangstemme og noe varmt å sitte på.
Påmelding i min speiding for hver tropp. Påmeldingen åpner 8. april. Frist for påmelding: 30. april.
——————————————————–
Alle troppene som deltar må stille med minimum en leder til disposisjon for arrangementet. Postvakter eller teknisk støtte. Ønsket post eller oppgave kan oppgis ved påmelding. Alle ledere og postmannskap må ha vist (til sin leder) og registrert politiattest i Min Speiding. Alle ledere og rovere skal sjekkes inn.
Alle ledere er invitert til felles ledermiddag ved Vennvassbu lørdag ca kl 18.
Ta med det dere vil grille selv, så stiller vi med griller og tilbehør til grillmaten. (Lederne ivaretar selv behov for allergier, vegansk, vegetar eller pesketar).
Ta med noe å sitte på/liggeunderlag, kopp og spiseutstyr.
——————————————————–
Vi viser til reglementet for kretskonkurransen: Kretskonkurransereglement-for-Oslospeiderne-av-NSF-revidert.pdf
Følgende står om patruljen:
2-1 Patruljen skal bestå av de som til vanlig tilhører patruljen for at de skal være med i den offisielle patruljekonkurransen. Det er således ikke anledning til å slå sammen patruljer. Øverste alder ved deltagelse er 16 år. Patruljen skal kun ha en patruljefører. Førerpatrulje, aspirantpatruljer o.l. regnes ikke som patruljer. Minste deltagerantall i hver patrulje skal ligge på tre (3) speidere. Dette forhindrer ikke patruljer med lavere antall å delta. Disse teller ikke i patruljekonkurransen, men teller i troppskonkurransen.
2-2 Alle deltagere skal ha betalt forfalt forbundskontingent innen kretskonkurransen starter.

——————————————————–

Påmelding i min speiding for hver tropp. Påmeldingen åpner 8. april. Frist for påmelding: 30. april.
Påmmelding skal skje ved hjelp av skjema i Min.Speiding.No. Du finner arangementet her: Kretsbannerkonkurranse – Oslospeiderne 2025 | Min Speiding
Dersom du trenger en punktliste for hvordan du melder deg på, sjekk ut steg for steg-guiden her! Steg-for-steg guide til hjelp for påmelding

Vi gleder oss til å se dere ved Vennervann!
Speiderhilsen,
Kretspatrulje Z og kretsstyret

Oslospeidernes 20 års jubileum pluss en
2025-05-24 12:00 - 18:00
I fjor fylte Oslospeiderne 20 år og kretsstyret ønsker å få til en ordentlig markering av jubileet. Dato for arrangementet er 24. mai. Det blir konkurranse med poster, felles samling, sosialt og hyggelig. Kretsstyret håper så mange speidergrupper som mulig har anledning til å være med. Les invitasjonen her!
